Tveita

Tveita er et boligstrøk i bydelen Alna (tidligere Hellerud bydel), i Groruddalen øst i Oslo. Området blir avgrenset i øst og sør av Tvetenveien og i vest av den bratte Hellerudskrenten som går ned mot Alnaelva og Alnadalen. Nordøst for Tveita ligger boligområdet Haugerud som ble bygd ut i samme periode, i øst og sør ligger de eldre villaområdene Hellerud og Godlia, og i vest og nord ligger Alnaelva med industriområder på begge sider. 

Utbyggingen av Tveita fant sted i årene 1963–69, med bygninger tegnet av blant andre Frode Rinnan. Den opprinnelige reguleringsplanen bestod av tre 20-etasjes blokker med bare 15 meters mellomrom. Byrådet sørget for å skjære ned høyden til 14 etasjer og øke avstanden mellom blokkene til 50 meter.«Tveita», Byggekunst nr 2/1979 (s. 141) Imidlertid stilte OBOS krav om samme antall leiligheter.Anita Hanken: «Tveita-blokkenes far», Nettavisen 14. mars 2008 De økte i bredden og fikk ensidig belyste leiligheter på hver sin side av en midtkorridor. 506 av 803 bilparkeringsplasser ble anlagt i kjellergarasje og mellom blokkene. Betongdekket ble brukt til grøntanlegg. Skrått terreng gjorde det mulig å innrette søndre del av sokkeletasjen til bibliotek og barnehage. I 1970 kom det opp et butikksenter på 6 600 m² + kafeteria med 1 000 m².«Tveita», Byggekunst nr 2/1979 (s. 141)

Boligstrøket er organisert i syv borettslag, og boligene ligger i boligblokker og rekkehus:
 Lønnealleen borettslag ligger lengst sørøst på Tveita i Sigrid Undsets vei 1–5, og er nærmest Hellerud stasjon. Blokkene stod ferdige i 1965, og ble tegnet av arkitekten John Engh (1915–1996). Borettslaget har 207 husvære fordelt på tre 11-etasjers blokker.
 Lønnebakken borettslag ligger nedenfor høyblokkene i Sigrid Undsets vei 1-5, og omfatter boligene i Sigrid Undsets vei 7A - E. Leilighetene stod ferdig i 2010 og borettslaget har 34 husvære fordelt på fem etasjer. 
 Sørhellinga borettslag befinner seg på sørsiden av Tveita i Simon Darres vei 1–75. Husene stod ferdige i 1965, og ble tegnet av arkitekten Alex Christiansen (1925–2010). Borettslaget har 75 husvære, fordelt på 19 rekkehus.
 Lohøgda borettslag befinner seg på vestsiden av Tveita i Erlends vei 2–72/1–29 og Kristins vei 2–42/1–43. Husene stod ferdige i 1966, og ble tegnet av arkitekten Odd Brochmann (1909–1992). Dette er det nest største borettslaget med 777 husvære, fordelt på 15 lavblokker med 3 og 3 1/2 etasjer.
 Smalvollskogen borettslag befinner seg i den nordlige delen av Tveita i Gunnulvs vei 2–36 og Lavrans' vei 1–21/2–36. Husene stod ferdige i 1965, og ble tegnet av arkitektene Preben Krag (1912–1980) og Jens Selmer (1911–1995). Borettslaget har 376 husvære, fordelt på 20 blokker med 4 etasjer.
 Luren borettslag befinner seg i den nordvestlige delen av Tveita i Ragnfrids vei 2–94. Husene stod ferdige i 1968, og ble tegnet av arkitekten Alex Christiansen. Borettslaget har 47 husvære i rekkehus. Borettslaget ligger rett ovenfor Alna med gåavstand til Alna senter. 
 Tveita borettslag befinner seg på østsiden av Tveita i Nåkkves vei 1–11. Det består av tre 13-etasjers høyblokker som stod ferdige i 1967-69. Blokkene ble tegnet av arkitekten Hans Backer Fürst d.y.,Anita Hanken: «Tveita-blokkenes far», Nettavisen 14. mars 2008 og er synlige fra det meste av Groruddalen i det østlige Oslo. På dager med ideelle forhold kan man fra den sørligste blokka se helt til Drøbak. Dette er det største borettslaget med 819 husvære – 273 i hver blokk. Vest for blokkene ligger Tveitaparken.

Ved siden av boligene har området barneskole, videregående skole, flere barnehager, gård, stall, et industriområde, kjøpesenteret Tveita senter med bl.a. vinmonopol og Tveita T-banestasjon.  
Kollektivtransport som passerer Tveita, er:
 Linje 2 Østerås – Ellingsrudåsen
 Buss 58 Tveita – Nydalen
 Buss 61A Tveita – Solfjellet
 Buss 61B Tveita – Bøler
 Buss 69 Tveita – Lutvann
 Buss 69B Tveita ring
 Buss 76 Helsfyr – Hauketo
 Buss 76B Helsfyr – Bøler
 Buss 79 Grorud – Holmlia
Ved folketellingen i 2001 bodde det ca. 3 800 personer på Tveita, fordelt på grunnkretsene Lohøgda, Tveita og Tveita senter. Navnet på området kommer av Tveten gård som i dagligtale ble kalt Tveita. Kjente landemerker på Tveita er Tveitablokkene, statuene «Tor med hammeren» og «Sigrid Undset», Tveitajordet.
 Referanser 

Se også
Tveitagjengen

Eksterne lenker
 Tveita Borettslag
 Historisk turtips på Tveita

Kategori:Strøk i Oslo
Kategori:Bydel Alna